O firmă din Cluj-Napoca a ajuns să ofere o recompensă de 1.000 de euro celor care pot da informații despre utilajele pe care le-a închiriat unei alte societăți din Maramureș.
Lipsa rezultatelor din partea Poliției i-a făcut pe patronii companiei să publice un anunț pe Facebook în care oferă recompensă pentru orice informație care duce la recuperarea unuia dintre cele cinci utilaje furate!
"Ajută-ne să ne recuperăm utilajele și îți dăm 1.000 de euro recompensă!" – se arată în postare.
"UTILBEN a închiriat 6 utilaje firmelor P&H Autotrasporti Internazionali SRL și Katecargo Transport SRL, administrate de Ionuț-Florin Tomoioagă, din Vișeu de Sus, Maramureș. Acesta nu ne-a mai plătit chiria pentru utilaje, așa că am solicitat înapoierea lor", susțin reprezentanții companiei clujene.
Ionuț-Florin Tomoioagă a refuzat să returneze utilajele și a înlăturat sistemele de monitorizare care erau instalate pe acestea, spun cei de la Utilben. Compania a depus plângere la Poliție și a fost demarată procedura de urmărire penală.
"Din ultimele informații, Ionuț-Florin Tomoioagă a subînchiriat utilajele unor firme din Vișeu de Sus, Câmpia Turzii și București. Am reușit să recuperăm un utilaj, însă locul în care se află celelalte cinci este necunoscut", se mai arată în anunț.
Firma dă o lista cu utilajele pe care le căută:
Buldoexcavator Cukurova 888
Miniexcavator Sunward 25UF
Pompă de șapă Putzmeister M760
Pompă de șapă Putzmeister M760
Pompă de șapă Putzmeister M740
"Te vom răsplăti cu 1.000 de euro pentru orice informație care duce la recuperarea unuia dintre cele 5 utilaje furate! Dă-ne un mesaj sau un telefon la numărul 0723 535 444 și ajută-ne să ne recuperăm utilajele furate!"- promit reprezentanții companiei.